
FORSLAG
Udvalget om Borgernes Rettigheder og Retlige og Indre Anliggender opfordrer Budgetkontroludvalget, som er korresponderende udvalg, til at optage følgende forslag i det beslutningsforslag, det vedtager:
[bookmark: restart][bookmark: _GoBack]1.	bemærker, at Revisionsretten har erklæret, at de transaktioner, der ligger til grund for regnskabet for Den Europæiske Anklagemyndighed (EPPO) for regnskabsåret 2022, i alt væsentligt er lovlige og formelt rigtige, og at regnskabet giver et retvisende billede af myndighedens finansielle stilling pr. 31. december 2022;
2.	glæder sig over, at de fleste af Revisionsrettens bemærkninger fra sidste år er afsluttet, og at det er lykkedes EPPO at reducere andelen af forsinkede betalinger fra 21 % i 2021 til 5 % i 2022;
3.	bemærker den betydelige stigning i EPPO's arbejdsbyrde; anerkender med tilfredshed, at EPPO modtog 3 318 indberetninger, og at 58 % af dem blev sendt af private parter, hvilket også viser, at EPPO er et almindeligt kendt retsorgan; glæder sig over, at EPPO indledte 865 efterforskninger i 2022, herunder af erhvervelsen af covid-19-vacciner, med anslåede skader for 9,9 mia. EUR; bemærker, at EPPO's sagsbyrde blev markant undervurderet; 
4.	glæder sig over, at EPPO fik tildelt yderligere menneskelige ressourcer med højt specialiserede og kvalificerede profiler, herunder – for første gang i 2022 – udstationerede nationale eksperter; bemærker, at der blev iværksat og afsluttet 34 udvælgelsesprocedurer for vedtægtsomfattet personale samt tre udvælgelsesprocedurer for udstationerede nationale eksperter; glæder sig over, at det samlede antal vedtægtsomfattede medarbejdere og udstationerede nationale eksperter udgør 221 personer, hvilket svarer til en besættelsesgrad på 89 % af stillingsfortegnelsen;
5.	er bekymret over det højrisikomiljø, som EPPO opererer indenfor med hensyn til såvel fysisk sikkerhed som informationssikkerhed, samt over det nuværende niveau af ressourcer; understreger vigtigheden af at tilpasse de menneskelige og finansielle ressourcer til den stigende arbejdsbyrde og af at afspejle dette tilsvarende i den fremtidige budgetplanlægning, herunder ved om nødvendigt at øge EPPO's budget;
6.	minder om, at EPPO er et uafhængigt EU-organ, der er oprettet med udgangspunkt i begrebet om et forstærket samarbejde i straffesager, med ansvar for efterforskning, retsforfølgning og domfældelse af forbrydelser, der skader Unionens finansielle interesser; bemærker, at kun 22 EU-medlemsstater deltager i EPPO, mens Ungarn, Polen og Sverige ikke tilsluttede sig; opfordrer Kommissionen til at indgå i en aktiv dialog med ikkedeltagende medlemsstater med henblik på effektivt at lette gennemførelsen af EPPO's aktiviteter;
7.	fremhæver det effektive samarbejde med relevante interessenter; glæder sig over indgåelsen af flere samarbejdsordninger med myndigheder fra tredjelande, navnlig Ukraine, Albanien, Moldova, Montenegro, Georgien og Nordmakedonien; minder om betydningen af samarbejde med myndigheder i ikkedeltagende stater; anerkender forskellene i de retlige ordninger og de vanskeligheder, der opstår i forbindelse med forhandlingerne om samarbejdsordninger, som førte til, at Irland i flere år i træk afviste at efterkomme EPPO's anmodninger om retligt samarbejde, således som det blev påpeget i en skrivelse fra den europæiske chefanklager til Kommissionen; glæder sig over de irske myndigheders tilsagn og opfordrer Irland til at gennemgå deres samarbejdsordning med EPPO;
8.	er bekymret over, at EPPO's arbejde, navnlig indsamlingen af bevismateriale, har været berørt af manglende samarbejde fra Polens side i 2021-2022, hvilket har haft en direkte negativ indvirkning på EPPO's evne til at beskytte EU-budgettet ved hjælp af strafferetlig efterforskning og retsforfølgning; glæder sig over afslutningen af forhandlingerne om en samarbejdsordning på teknisk plan, over ændringerne af den polske strafferetsplejelov og over, at Polen har anerkendt EPPO som en kompetent myndighed for de relevante EU-instrumenter om retligt samarbejde i straffesager, herunder direktivet om den europæiske efterforskningskendelse; påskønner endvidere, at en ny regering for nylig har besluttet at indlede processen med at tilslutte sig EPPO; opfordrer begge parter til at indgå i yderligere dialog og samarbejde for at lette gennemførelsen af EPPO's aktiviteter;
9.	bemærker, at udpegelsen af europæiske delegerede anklagere er et fælles ansvar for EPPO og medlemsstaterne; understreger, at udpegelsesproceduren altid skal være i overensstemmelse med artikel 17 i Rådets forordning (EU) 2017/1939 og med princippet om national procesautonomi; opfordrer medlemsstaterne til at bidrage til EPPO's fulde uafhængighed i forbindelse med gennemførelsen af udpegelsesproceduren; bemærker, at der ved udgangen af 2022 var ansat 114 europæiske delegerede anklagere; glæder sig over, at der i rapporteringsperioden blev udpeget 15 europæiske delegerede anklagere, og at ingen blev afskediget af EPPO's kollegium;
10.	minder om, at det er yderst vigtigt at sikre fuld uafhængighed for de europæiske delegerede anklagere, som er udsat for pres udefra, eftersom de direkte udfører procedurer i deres respektive medlemsstater; bemærker, at EPPO's eksterne uafhængighed også er knyttet til tildelingen af finansielle ressourcer, der skal være tilstrækkelige til at opfylde dens mandat, og til at sikre den nødvendige budgetmæssige autonomi til at forvalte dem; understreger, at ansvaret for at sikre tilstrækkelig finansiering af EPPO ligger hos både EU og de enkelte deltagende medlemsstater;
11.	glæder sig over det fortsatte samarbejde med myndigheder i deltagende og ikkedeltagende medlemsstater og tredjelande, Den Europæiske Unions institutioner, organer, kontorer og agenturer, navnlig Eurojust, Europol og OLAF, og glæder sig over, at EPPO har indledt forhandlinger om samarbejdsordninger med Europa-Parlamentet og forvaltningsorganerne samt med Tjenesten for EU's Optræden Udadtil.

